ต้านกม.ติดหนวด 6องค์กรสื่อให้ทบทวน 
แฉหมกเม็ด4ปลัดชี้นํา หวั่นรัฐบาลแทรกแซง,สุรชัย ค้านใช้ ม.44 ชะลอบังคับใช้ พ.ร.บ.คอมพิวเตอร์ ไล่เครือข่ายต้านซิงเกิลเกตเวย์ รวมรายชื่อประชาชนชงกระทรวงดีอี-สนช.แก้ไขหลังประกาศใช้ สตช. ฮึ่มฟันอาญาพวกปลุกระดมแฮกเกอร์ถล่มเว็บรัฐ ขณะที่ 6 องค์กรสื่อผนึกกำลังต้าน สปท.ทำคลอด ก.ม.คุ้มครองวิชาชีพสื่อ นายกสมาคมนักข่าวฯ ฉะ กมธ.หมกเม็ด ก.ม.ติดหนวด เปิดช่องรัฐตั้งบอร์ดส่ง 4 ปลัดกระทรวงถือดาบแทรกแซงสื่อ กรธ.ตีกรอบพรรคการเมืองจ่ายเงินเดือน ส.ส.ต้องโชว์บัญชี แจ้งเท็จลงโทษ หน.พรรค กกต.ดิ้นต้านไม่เอาผู้ตรวจการเลือกตั้ง กมธ.ของ สนช.เสนอแนวทางล้างระบบอุปถัมภ์วงราชการไทยดันกฎเข้มแบบต่างประเทศ ห้าม ขรก.ตีกอล์ฟกับผู้มีส่วนได้ประโยชน์ เว้นวรรคนั่งกุนซือบริษัทเอกชนหลังเกษียณอย่างน้อย 2 ปี บิ๊กโชย ไขก๊อกเก้าอี้ สนช.,จากกรณีที่กลุ่มเครือข่ายพลเมืองต่อต้านซิงเกิล เกตเวย์ ระดมพลแฮกเกอร์โจมตีข้อมูลเว็บไซต์ของหน่วยราชการ เพื่อต่อต้านร่าง พ.ร.บ.ว่าด้วยการกระทำความผิดทางคอมพิวเตอร์ ที่ผ่านความเห็นชอบของสภานิติบัญญัติแห่งชาติ (สนช.) ไปแล้ว โดยระบุมีเนื้อหาละเมิดสิทธิเสรีภาพของประชาชน ล่าสุด 6 องค์กรวิชาชีพสื่อมวลชนได้ออกมาคัดค้านร่าง พ.ร.บ.คุ้มครองสิทธิเสรีภาพ ส่งเสริมจริยธรรม และมาตรฐานวิชาชีพสื่อมวลชน ที่สภาขับเคลื่อนการปฏิรูปประเทศ (สปท.) กำลังพิจารณา เนื่องจากกังวลว่าเปิดช่องให้มีการใช้อำนาจรัฐแทรกแซงสื่อ,ที่รัฐสภา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) ให้สัมภาษณ์กรณีกลุ่มพลเมืองต่อต้านซิงเกิลเกตเวย์ ออกแถลงการณ์เรียกร้องให้ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ใช้อำนาจมาตรา 44 ชะลอการประกาศใช้ พ.ร.บ.ว่าด้วยการกระทำความผิดเกี่ยวกับคอมพิวเตอร์ว่า ขณะนี้อยู่ในขั้นตอนที่ พล.อ.ประยุทธ์จะนำร่าง พ.ร.บ.ดังกล่าวขึ้นทูลเกล้าฯเพื่อประกาศใช้ ขึ้นอยู่กับดุลพินิจของนายกฯจะพิจารณาอย่างไร อยากให้ผู้ไม่เห็นด้วยแสดงความชัดเจนว่า ประเด็นใดไม่เหมาะสม ที่ผ่านมาเหมือนพูดภาพรวมว่าละเมิดสิทธิประชาชน แต่กฎหมายฉบับนี้ปรับปรุงกฎหมายเดิมเพื่อคุ้มครองสิทธิประชาชนที่ถูกพาดพิงหรือถูกกล่าวหาเป็นเท็จในโลกโซเชียล และเมื่อกฎหมายผ่าน สนช.แล้ว การแก้ไขควรรอให้กฎหมายประกาศใช้ก่อน ถ้าประชาชนเห็นว่าต้องแก้ไขส่วนใดสามารถใช้ช่องทางรวบรวมรายชื่อเสนอความเห็นไปยังกระทรวงดิจิทัลเพื่อเศรษฐกิจและสังคม (ดีอี) หรือ สนช.ได้ หรือเสนอมาที่ตนยินดีเป็นสื่อกลาง ให้ดีกว่าจะมาโจมตีกัน ทำให้เสียหาย,ที่สำนักงานตำรวจแห่งชาติ พ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ (สตช.) กล่าวว่า ขณะนี้เว็บไซต์ สตช.ยังใช้งานได้ตามปกติ หลังพบว่าเพจเฟซบุ๊ก พลเมืองต่อต้าน ซิงเกิลเกตเวย์ มีการเชิญชวนร่วมกันเจาะข้อมูลทำลายระบบเว็บไซต์หน่วยงานรัฐ เจ้าหน้าที่ตำรวจได้ติดตามและเฝ้าระวังมาโดยตลอด มีวิธีการสืบสวนแกะรอยไอพีแอดเดรสหาตัวผู้กระทำผิด ถ้าพบผู้ใดเชิญชวนให้กลุ่มบุคคลเจาะข้อมูลเว็บไซต์ของทางราชการ จะมีความผิดตามประมวลกฎหมายอาญา มาตรา 116 ฐานยุยง ปลุกปั่น ชักชวนให้บุคคลร่วมกระทำผิด ส่วนผู้หลงเชื่อจะมีความผิดตาม พ.ร.บ.คอมพิวเตอร์ฯ อย่างไรก็ตาม เจ้าหน้าที่ตำรวจพร้อมรับแจ้งความร้องทุกข์ในกรณี ที่มีหน่วยงานใดได้รับความเสียหายจากการถูกเจาะข้อมูล โดยมอบหมายให้บก.ปอท.เป็นผู้รับผิดชอบ สามารถร้องทุกข์ได้ที่ศูนย์ตรวจสอบและวิเคราะห์การกระทำความผิดทางเทคโนโลยี กองบังคับการสนับสนุนทางเทคโนโลยี (บก.สสท.) สตช.ได้อีกหนึ่งช่องทาง อยากฝากถึงบุคคลที่ยุยงปลุกปั่นลักษณะดังกล่าว ให้เลิกได้แล้ว เพราะมีแต่สร้างความเสียหาย แนวทางต่างๆที่ออกมา รัฐบาลต้องการบริการประชาชน ไม่ได้เป็นตามที่มีผู้ยุยงปลุกปั่นแต่อย่างใด,ช่วงสาย ที่รัฐสภา 6 องค์กรวิชาชีพสื่อมวลชนอาทิ สภาการหนังสือพิมพ์แห่งชาติ สมาคมนักข่าวนักหนังสือพิมพ์แห่งประเทศไทย สภาวิชาชีพวิทยุและโทรทัศน์ไทย นำโดยนายวันชัย วงศ์มีชัย นายกสมาคมนักข่าวนักหนังสือพิมพ์แห่งประเทศไทย ยื่นหนังสือต่อ พล.อ.อ.คณิต สุวรรณเนตร ประธานกรรมาธิการขับเคลื่อนการปฏิรูปประเทศ ด้านการสื่อสารมวลชน สภาขับเคลื่อนการปฏิรูปประเทศ (สปท.) ขอให้ทบทวนร่าง พ.ร.บ.คุ้มครองสิทธิเสรีภาพ ส่งเสริมจริยธรรม และมาตรฐานวิชาชีพสื่อมวลชน พ.ศที่ สปท.ด้านสื่อสารมวลชนกำลังพิจารณา โดยนายวันชัย กล่าวว่า ร่าง พ.ร.บ.ดังกล่าวไม่อยู่บนพื้นฐานการคุ้มครองสิทธิเสรีภาพของสื่อมวลชน เน้นควบคุมสื่อ โดยใช้อำนาจรัฐมาแทรกแซงการทำหน้าที่ ไม่สอดคล้องหลักการร่างรัฐธรรมนูญที่ผ่านประชามติ ที่มีเจตนารมณ์ให้สื่อมวลชนกำกับดูแลกันเองโดยอิสระ ปราศจากการแทรกแซงจากภาครัฐ เพราะในเนื้อหาร่าง พ.ร.บ.ดังกล่าว ผู้ประกอบวิชาชีพสื่อในอนาคตต้องยื่นขอใบอนุญาตการประกอบอาชีพ มีคณะกรรมการที่มี 4 ปลัดกระทรวงเข้ามาเป็นกรรมการ เท่ากับมอบอำนาจให้รัฐแทรกแซง เป็นการขัดสิทธิเสรีภาพสื่อมวลชน,นายวันชัยกล่าวอีกว่า ตามปกติการร่างกฎหมายเมื่อ กมธ.มอบให้คณะอนุกรรมาธิการไปยกร่าง จะต้องใช้ร่างของคณะอนุกรรมาธิการเป็นหลัก แต่ปรากฏว่า กมธ.ไปรับฟังข้อเสนอจากสำนักนายกรัฐมนตรีและคณะกรรมการชุดที่มีรองนายกรัฐมนตรีท่านหนึ่งเป็นประธาน ไปกำหนดให้มีกรรมการสภาวิชาชีพฯ มีปลัดกระทรวงวัฒนธรรม ปลัดกระทรวงดิจิทัล ปลัดกระทรวงการคลังและปลัดสำนักนายกรัฐมนตรี เป็นกรรมการโดยตำแหน่ง มีอำนาจหน้าที่รับจดทะเบียนใบอนุญาตและเพิกถอนใบอนุญาตสื่อมวลชนทุกแขนง หากถูกเพิกถอนใบอนุญาตเท่ากับสื่อมวลชนไม่สามารถทำหน้าที่ได้อีกต่อไป ดังนั้น องค์กรสื่อเป็นห่วงว่าจะเปิดช่องให้อำนาจรัฐเข้ามาแทรกแซงการทำงานของสื่อ สามารถชี้ให้สื่อไปทางไหนก็ได้,เมื่อเวลา 14.30 น. ที่ศูนย์บริการประชาชน สำนักงาน ก.พ. กลุ่มเครือข่ายประชาชนปกป้องประเทศ (คปป.) นำโดยนางบุษยามาส รักสยาม แกนนำกลุ่ม ยื่นหนังสือถึง พล.อ.ประยุทธ์ จันทร์โอชา นายกฯและหัวหน้า คสช. ผ่านนายบุญเกิด ปะระทัง เจ้าหน้าที่ฝ่ายประสานมวลชน โดยหนังสือระบุว่า คปป.กังวลต่อการร่างกฎหมายบางฉบับบางมาตรา ที่ส่งผลกระทบต่อความเป็นไปของบ้านเมือง กระทบต่อสิทธิเสรีภาพ กระทบต่อพระราชอำนาจอันอาจจะแก้ไขไม่ได้คือการร่าง พ.ร.บ.คอมพิวเตอร์ ร่าง พ.ร.บ.แร่ ร่าง พ.ร.บ.ปิโตรเลียม และ พ.ร.บ.ภาษีปิโตรเลียม เรื่องการต่ออายุสัมปทานให้เชฟรอน และร่างรัฐธรรมนูญ พ.ศ. 2559 ที่ประชาสัมพันธ์ว่าเป็นรัฐธรรมนูญฉบับปราบโกง แต่พบว่าในหลายมาตรา สรุปแล้วเป็นรัฐธรรมนูญฉบับข้าราชการและนักการเมือง กินรวบพระราชอำนาจ จึงขอให้ พล.อ.ประยุทธ์ทบทวนให้มีการแก้ไข และเปิดโอกาสให้ผู้มีส่วนเกี่ยวข้องชี้แจงเหตุผลในบางประเด็น และใช้อำนาจตามมาตรา 44 ยับยั้งหรือยกเลิกบางมาตรา,ค่ำวันเดียวกัน น.ส.ยิ่งลักษณ์ ชินวัตร อดีตนายกฯ กล่าวว่า อยากให้ สนช.ฟังความเห็นของประชาชนที่คัดค้าน พ.ร.บ.คอมพิวเตอร์ที่มีหลายแสนคน อยากให้มีการรับฟังความคิดเห็น หรืออย่างน้อยรัฐบาลต้องชี้แจงเรื่องสิทธิและเสรีภาพที่จะเข้าถึงข้อมูลข่าวสาร แม้จะมีเหตุผลเรื่องความมั่นคง แต่ต้องมีขอบเขตและมาตรฐานเป็นสากล ใช้กลไกของศาลยุติธรรมตัดสินก่อนจะเข้าไปตรวจสอบข้อมูล ทั้งนี้ เป็นห่วงเรื่องความเชื่อมั่นของต่างประเทศที่จะเข้ามาลงทุน และต้องใช้ข้อมูลต่างๆ ตรงนี้จะมั่นใจได้อย่างไรว่าการเข้าไปตรวจสอบข้อมูลนั้นจะเอาไปใช้เพียงวัตถุประสงค์ด้านใดด้านหนึ่ง ตามที่ผู้บังคับใช้กฎหมายระบุ ไม่นำไปใช้ผิดวิธี และจะมีกฎหมายที่จะบังคับใช้หรือไม่ว่า คนที่เข้าไปดูข้อมูลของผู้อื่นมีบทลงโทษอย่างไรบ้างหรือไม่ หากตรวจสอบข้อเท็จจริงแล้วไม่พบการกระทำความผิด อย่างไรก็ตาม พ.ร.บ.ฉบับนี้ส่งผลกระทบเรื่องเศรษฐกิจด้วย ต้องหาวิธีว่าจะทำอย่างไรให้ต่างชาติเชื่อมั่น จะมั่นใจได้อย่างไรว่าจะรักษาความลับหรือความเป็นส่วนตัวตรงนี้ไว้ได้ รัฐบาลจะต้องออกมาสร้างความเข้าใจไม่อย่างนั้นจะมีแต่ความตกใจ หากเป็นไปได้อยากเสนอให้รัฐบาลเชิญประชาชนที่เขายังมีข้อกังขามารับฟังข้อคิดเห็นและหาทางออกร่วมกัน ไม่ให้เกิดความขัดแย้งเพิ่มขึ้น,นายเสข วรรณเมธี อธิบดีกรมสารนิเทศและโฆษกกระทรวงการต่างประเทศ กล่าวว่า ตามที่ปรากฏ ข่าวว่าแฮกเกอร์โจมตีเว็บไซต์กระทรวงการต่างประเทศนั้น กระทรวงได้ตรวจสอบแล้วและขอยืนยันว่าเว็บไซต์ทางการของกระทรวงการต่างประเทศยังใช้งาน ได้ตามปกติ และไม่มีการแฮกข้อมูลของหน่วยงานแต่ประการใด,เมื่อเวลา 13.30 น. ที่รัฐสภา มีการประชุม คณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ. เป็นประธานการประชุม วาระพิจารณาปรับแก้ร่าง พ.ร.บ.ประกอบรัฐธรรมนูญว่าด้วยพรรคการเมือง นายชาติชาย ณ เชียงใหม่ กรธ.ให้สัมภาษณ์ว่า กรธ. ได้เพิ่มมาตราขึ้นใหม่ ว่าด้วยข้อกำหนดกรณีที่พรรคการเมือง ซึ่งประสงค์จะจ่ายค่าตอบแทน หรือเงินเดือนให้กับสมาชิกพรรคที่เป็น ส.ส. ต้องทำบัญชีและชี้แจงรายการ พร้อมกำหนดอัตราการจ่ายค่าตอบแทนไว้ให้ชัดเจน และประกาศให้ทราบ รวมทั้งต้องทำให้ถูกต้องตามรายการที่แจ้งไว้ เช่น จะนำเงินส่วนใดมาใช้เป็นค่าตอบแทน จะจ่ายเป็นรายวัน รายสัปดาห์ หรือรายเดือน,นายชาติชายกล่าวต่อว่า ทั้งนี้หากปฏิบัติไม่ตรงกับรายการ จะต้องมีโทษ เช่น กำหนดจ่ายค่าตอบแทน ส.ส. วันละ 5 บาท แต่กลับพบว่าจ่ายไป 7 บาท หัวหน้าพรรคต้องถูกลงโทษ ส่วนบทกำหนดโทษยังอยู่ระหว่างการพิจารณา เพื่อกำหนดให้เหมาะสม เรามองว่าควรทำให้ถูกต้องและโปร่งใส จึงเขียนเพื่อให้มีรายการที่ชัดเจน แต่ไม่ได้บังคับให้ทุกพรรคต้องจ่ายเงินเดือน หากพรรคไหนไม่มีนโยบายก็ไม่ต้องแจ้งรายการ แต่หากพรรคไหนมีนโยบายต้องทำรายละเอียดไว้ในข้อบังคับพรรค เพื่อดึงเรื่องใต้ดิน มาอยู่บนดิน และให้การทำงานของพรรคการเมืองโปร่งใส,เมื่อเวลา 10.00 น. ที่สำนักงานคณะกรรมการการเลือกตั้ง (กกต.) นายศุภชัย สมเจริญ ประธาน กกต. กล่าวถึงข้อเสนอแนะที่จะส่งความเห็นไปยัง กรธ.ว่า ได้ส่งข้อเสนอไป 3 ประเด็นคือการแก้ไขเนื้อหาในมาตรา 73 ของ พ.ร.บ.ประกอบรัฐธรรมนูญว่าด้วยพรรคการเมือง ที่กำหนดห้ามใช้จ่ายเงินกองทุนเพื่อการพัฒนาพรรคการเมือง ไปดูงานที่ต่างประเทศ นอกจากนี้ยังเสนอปรับแก้มาตรา 44 วรรคสี่ พ.ร.บ.ประกอบรัฐธรรมนูญว่าด้วยกรรมการการเลือกตั้ง เราต้องการความชัดเจนต่อการจัดสรรงบประมาณจากเงินกองทุนเพื่อพัฒนาการเมืองที่บัญญัติในกฎหมายต่างๆ และเห็นควรเพิ่มเติมใน มาตรา 73 ตามร่าง พ.ร.บ.ประกอบรัฐธรรมนูญว่าด้วยพรรคการเมือง มาตรา (7) กำหนดเป็นค่าใช้จ่ายอื่นๆ เพื่อจะสอดคล้องในแนวทางการปฏิบัติ และขอให้ตัดมาตรา 46 วรรคสอง (3) ของ พ.ร.บ.ประกอบรัฐธรรมนูญว่าด้วยคณะกรรมการการเลือกตั้ง เจ้าหน้าที่ กกต.เข้าร่วมการอบรมหลักสูตรต่างๆ แต่หากเป็นการอบรมเกี่ยวกับพรรคการเมืองไม่สามารถให้เจ้าหน้าที่เข้าไปเกี่ยวข้อง หากมีข้อจำกัดมากเกินไปจะเกิดปัญหาในการปฏิบัติงาน ส่วนความเห็นเกี่ยวกับ กกต.จังหวัด กำลังให้สำนักงาน กกต.รวบรวมและเปรียบเทียบข้อดีข้อเสียระหว่าง กกต.จังหวัดและผู้ตรวจการเลือกตั้ง เพื่อส่งให้ กรธ.พิจารณาเพิ่มเติม อย่างช้าที่สุดต้นปี 2560 และหากกฎหมายสรุปมา กกต.ยืนยันพร้อมปฏิบัติตาม,นายไพบูลย์ นิติตะวัน อดีตกรรมาธิการยกร่างรัฐธรรมนูญในฐานะผู้ริเริ่มก่อตั้งพรรคประชาชนปฏิรูป กล่าวถึงการปรับแก้ร่าง พ.ร.บ.ประกอบรัฐธรรมนูญว่าด้วยพรรคการเมืองของ กรธ.ว่า เห็นด้วยที่คงหลักการให้สมาชิกพรรคจ่ายเงินบำรุงพรรคประจำปีไม่น้อยกว่า 100 บาท โดยกำหนดเงินสนับสนุนจาก กกต.ต้องสัมพันธ์กับเงินค่าบำรุงพรรคของสมาชิกและตามคะแนนเสียงที่พรรคได้รับจากประชาชนในการเลือกตั้ง เชื่อว่าร่าง พ.ร.บ.ฉบับนี้ จะสร้างการเปลี่ยนแปลงขนานใหญ่ทำให้เกิดการปฏิรูปพรรค การเมืองอย่างแท้จริง นำไปสู่การส่งเสริมให้สมาชิกพรรคมีบทบาทสำคัญกับการดำรงอยู่ของพรรค ทำให้พรรคให้ความสำคัญกับสมาชิกทุกคน ไม่ใช่เฉพาะนายทุน ปฏิรูปให้เป็นพรรคระดับชาติจากความศรัทธาของประชาชน ไม่ใช่เป็นบริษัทการเมือง และเชื่อว่า สนช.จะเห็นด้วยกับหลักการของ กรธ.,เมื่อเวลา 15.00 น. ที่ห้างสรรพสินค้าเอ็มควอเทียร์ ชั้นจี คุณหญิงสุดารัตน์ เกยุราพันธุ์ แกนนำพรรคเพื่อไทย เปิดบูธจำหน่ายผลิตภัณฑ์ ข้าวสานธรรม จากนั้นคุณหญิงสุดารัตน์ให้สัมภาษณ์ถึงการปรับแก้ร่าง พ.ร.บ.ว่าด้วยพรรคการเมืองว่า กติกาที่ออกมาพยายามกำกับนักการเมืองหลายเรื่อง ส่วนตัวไม่มองเป็นอุปสรรคปัญหา แต่ห่วงผลพวงการเขียนกฎเกณฑ์ที่ค่อนข้างจะไม่เป็นสากล ฝืนข้อเท็จจริง ซึ่งจะส่งผลเสียต่อส่วนรวมและเศรษฐกิจ ไม่เอื้ออำนวยหรือส่งเสริมให้เกิดความเชื่อมั่นต่อภาคธุรกิจ ดังนั้น ผู้พิจารณาออกกฎหมายและโรดแม็ป ต้องตอบโจทย์ได้ว่าจะทำอย่างไรให้เกิดความมั่นใจ แก้ไขปัญหาความขัดแย้งที่เกิดขึ้นในการใช้กฎหมายที่มีหลายมาตรฐานและอยากให้ปีหน้าเป็นการเริ่มต้นที่ดีของบ้านเมือง,อีกเรื่อง ช่วงเช้า ที่สำนักงานคณะกรรมการการเลือกตั้ง (กกต.) นายศุภชัย สมเจริญ ประธานกกต.เป็นประธานพิธีเปิดหลักสูตรการพัฒนาการเมืองและการเลือกตั้งระดับสูง รุ่นที่ 8 (พตส.8) โดยมีนายสมชัย ศรีสุทธิยากร นายธีรวัฒน์ ธีรโรจนวิทย์ นายบุญส่ง น้อยโสภณ กกต.เข้าร่วม เพื่อแสดงความยินดีและต้อนรับผู้เข้ารับการศึกษาในหลักสูตร พตส.8 นายศุภชัยกล่าวว่า มีการตั้งคำถามว่าการจัดหลักสูตรลักษณะนี้ก่อให้เกิดการสร้างเครือข่ายหรือคอนเน็กชั่น ส่งเสริมระบบอุปถัมภ์ ทำให้สูญเสียความเป็นกลาง ขอยืนยันว่าการสร้างหลักสูตร พตส. มีเจตนามุ่งหวังจะสร้างเครือข่าย เพื่อใช้เป็นเครื่องมือพัฒนาการการเมืองและเลือกตั้งอย่างแท้จริง ผู้เข้ารับการศึกษาในหลักสูตร โดยเฉพาะบุคลากรทางการเมืองจะไม่ได้รับสิทธิพิเศษใดๆ หากทำผิดที่ในขอบเขตอำนาจของ กกต. เรายังคงปฏิบัติตามกระบวนการยุติธรรม,ผู้สื่อข่าวรายงานจากรัฐสภาว่า ในการประชุมสภานิติบัญญัติแห่งชาติ (สนช.) วันที่ 23 ธ.ค.จะมีวาระการพิจารณารายงานการพิจารณาศึกษาเรื่อง การแก้ไขปัญหาระบบอุปถัมภ์ในระบบราชการไทยให้เป็นรูปธรรม ของคณะกรรมาธิการวิสามัญพิจารณาการศึกษาการแก้ไขปัญหาระบบอุปถัมภ์ในระบบราชการไทยให้เป็นรูปธรรม ที่มี พล.ร.อ.ศักดิ์สิทธ์ิ เชิดบุญเมือง เป็นประธานกรรมาธิการวิสามัญฯ ที่ได้พิจารณารายงานดังกล่าวเสร็จเรียบร้อยแล้ว มีสาระสำคัญคือ การสรุปปัญหาที่ทำให้ระบบราชการไทยไม่สามารถพัฒนาอย่างมีประสิทธิภาพ ส่วนหนึ่งเป็นเพราะระบบราชการในสังคมไทยยังมีการใช้ระบบอุปถัมภ์ที่ยึดความพึงพอใจของบุคคลเป็นสำคัญ มิได้คำนึงถึงหลักคุณธรรม ความเสมอภาค ความรู้ความสามารถ ทำให้ข้าราชการขาดขวัญกำลังใจ คนเก่งคนดีไม่สามารถอยู่ในระบบได้ กลายเป็นช่องทางให้เกิดการทุจริต ซึ่งระบบอุปถัมภ์ได้สร้างความเสียหายหลายมิติ และความเสียหายที่ประเทศชาติต้องสูญเสียไปนั้น กลับไปสร้างประโยชน์ให้คนกลุ่มใดกลุ่มหนึ่งที่ไม่ใช่ประโยชน์ของบ้านเมือง,ผู้สื่อข่าวรายงานว่า คณะกรรมาธิการวิสามัญฯได้ให้ข้อเสนอแนะการแก้ปัญหาระบบอุปถัมภ์ในระบบราชการไทย ได้แก่ 1.การดำเนินการด้านนิติบัญญัติ รัฐสภาควรทบทวนปรับปรุงกฎหมายที่มีช่องว่างให้เกิดระบบอุปถัมภ์ให้ทันสมัย 2.การดำเนินการด้านบริหาร ยกระดับการแก้ปัญหาอุปถัมภ์เป็นวาระแห่งชาติ การมีประมวลจริยธรรมที่ต้องมีจิตสำนึกและปฏิบัติอย่างจริงจัง ดังเช่นกฎเกณฑ์บางประเทศที่มีมาตรการป้องกันทุจริตคอร์รัปชัน เช่น การห้ามรับของขวัญ รับเลี้ยง รับสินบน หรือเล่นกอล์ฟกับผู้มีส่วนได้ประโยชน์ การห้ามข้าราชการที่เกษียณอายุเป็นที่ปรึกษาให้ภาคธุรกิจที่ข้าราชการผู้นั้นเคยมีอำนาจในหน่วยราชการนั้นๆอย่างน้อย 2 ปี ตลอดจนการกำหนดระเบียบปฏิบัติราชการให้ผู้บริหารระดับสูงพึงระวังในการลดการมีผู้ติดตามหรือช่วยงานกรณีพิเศษ เช่น การช่วยงานหน้าห้องให้เหลือน้อยลงเท่าที่จำเป็น เพื่อลดโอกาสการใช้ความใกล้ชิดประจบสอพลอให้เกิดการอุปถัมภ์ที่ส่งผลกระทบด้านลบต่อความรู้สึกของคนส่วนใหญ่ที่ทำงานในระบบปกติ,ผู้สื่อข่าวรายงานว่า 3.ข้อเสนอการดำเนินการด้านตุลาการและกระบวนการให้ความเป็นธรรม ควรลดขั้นตอนกระบวนการเรียกร้องขอความเป็นธรรมให้รวดเร็ว เป็นธรรม และเร่งเยียวยาผู้เสียหายทันที เมื่อรับทราบความเสียหายที่เกิดขึ้น และกรณีที่ ป.ป.ช.ตรวจสอบพบในเบื้องต้นว่า ข้าราชการระดับสูงมีมูลความจริงเกี่ยวกับเรื่องที่ถูกร้องเรียน ต้องยุติการปฏิบัติหน้าที่จนกว่าคดีจะวินิจฉัยเสร็จ 4.ข้อเสนอแนะการดำเนินการด้านสังคมและการรับรู้ ได้แก่ การจัดอบรมหลักสูตรปลูกฝังนักการเมือง ข้าราชการระดับสูง ควรวางกรอบของหลักสูตรเพื่อประโยชน์ของบ้านเมืองอย่างแท้จริง มิใช่ประเภทที่หวังเข้ามาอบรมเพราะต้องการมีคนรู้จัก สนิทสนมในแวดวงต่างๆ โดยเฉพาะหลักสูตรของหน่วยงานด้านกระบวนการยุติธรรม ต้องระวังให้มาก ไม่ให้ใช้โอกาสของความใกล้ชิดสนิทสนม การเป็นเพื่อนร่วมรุ่นของหลักสูตรต่างๆ มาแสวงหาประโยชน์ที่มิชอบด้วยกฎหมาย ก่อให้เกิดการอุปถัมภ์กันในลักษณะต่างๆ,นายชาญชัย อิสระเสนารักษ์ อดีต ส.ส.นครนายก พรรคประชาธิปัตย์ แถลงเรียกร้องให้นายกฯและหัวหน้า คสช.แก้ไขปัญหาละเว้นการบังคับใช้กฎหมายของคณะกรรมการป้องกันและปราบปรามการทุจริตแห่งชาติ (ป.ป.ช.) ว่า ผลสำรวจการทุจริตของไทยมีสูงถึงปีละ 3 แสนล้านบาท ข้าราชการส่วนใหญ่จะร้องเรียนต่อ ป.ป.ช. แต่ ป.ป.ช.กลับโยนให้หน่วยงานต้นสังกัดตรวจสอบ สุดท้ายคนร้องกลับถูกให้ออกจากราชการ เพราะทำให้สถาบันเสียชื่อเสียงทั้งที่กฎหมาย ป.ป.ช.กำหนดให้ยกย่องและคุ้มครองผู้ร้องเรียนการทุจริต 5 ปีที่ผ่านมา ป.ป.ช.ไม่ได้บังคับใช้กฎหมายส่วนนี้ ถ้ารัฐบาลจะแก้ไขปัญหาทุจริตคอร์รัปชันตามนโยบาย ต้องเร่งใช้กฎหมายนี้ให้เกิดผลทันที ไม่จำเป็นต้องใช้ ม.44 จากนี้ถ้ามีข้าราชการร้องเรียนการทุจริตแล้ว ป.ป.ช.ไม่ดำเนินการ จะมีผู้ร้องว่า ป.ป.ช.ละเว้นการปฏิบัติหน้าที่ ขอให้นายกฯเร่งดำเนินการเรื่องนี้เป็นของขวัญปีใหม่ เพราะเป็นเรื่องคุณธรรมจริยธรรม ต้องปลุกขวัญให้ข้าราชการและเจ้าหน้าที่ของรัฐ ทำหน้าที่ปกป้องผลประโยชน์ของชาติ,เมื่อเวลา 09.00 น.ที่โรงแรมแชงกรีลา กรุงเทพฯ พล.อ.ประยุทธ์ จันทร์โอชา นายกรัฐมนตรีและหัวหน้า คสช.เป็นประธานเปิดการประชุมระดับรัฐมนตรีเอเชียตะวันออกด้านครอบครัวและความเสมอภาคระหว่างเพศ โดยมีผู้แทนจากประเทศสมาชิกเข้าร่วม 17 ประเทศ ทั้งนี้ พล.อ.ประยุทธ์กล่าวเปิดการประชุมตอนหนึ่งว่า เป็นเจตนารมณ์ของประเทศไทยที่ส่งเสริมให้เห็นความสำคัญของการขับเคลื่อนสถาบันครอบครัวให้มีคุณภาพ และสนับสนุนความเสมอภาคทางเพศให้เป็นรูปธรรม เมื่อสถาบันครอบครัวมีคุณภาพจะทำให้สังคมดี โดยมีหน้าที่ 3 อย่างที่ต้องทำคือ ทำเพื่อประชาชน ประชาคม และมวลมนุษยชาติ ครอบครัวจะมีคุณภาพต้องอาศัยทั้งความรักความอบอุ่นการอบรมเลี้ยงดู ความพร้อมด้านสาธารณูปโภคพื้นฐาน สังคมที่ปลอดภัย รวมถึงความเสมอภาคทางเพศที่เคารพและให้เกียรติกันและกันอย่างเท่าเทียม ควรสนับสนุนเปิดโอกาสให้สตรีแสดงศักยภาพเป็นผู้นำในภาคธุรกิจอย่างยุติธรรม ไม่เลือกปฏิบัติในทุกสถานการณ์ ไม่กระทำความรุนแรงต่อสตรีทั้งทางร่างกายและจิตใจ รัฐบาลไทยขอยืนยันเจตนารมณ์มุ่งมั่นร่วมมือกับนานาประเทศที่จะพัฒนาทรัพยากรมนุษย์และสังคม ส่งเสริมโอกาสการเข้าถึงสาธารณูปโภคพื้นฐานอย่างทั่วถึง สร้างรัฐสวัสดิการให้ประชาชนทุกระดับ ลดความเหลื่อมล้ำด้วยกฎหมาย เพื่อนำไปสู่การสร้างภูมิคุ้มกันที่เข้มแข็งของครอบครัว บนพื้นฐานความเสมอภาคตามหลักปรัชญาพอเพียง,พล.อ.ประยุทธ์กล่าวว่า หวังว่าข้อตกลงปฏิญญากรุงเทพฯจากการประชุมครั้งนี้จะเป็นจุดเริ่มต้นของพลังความร่วมมือที่แข็งขันในภูมิภาค เราต้องเติบโตไปพร้อมกันทิ้งไม่ได้ หากทิ้งจะเกิดความขัดแย้ง เพราะคนคือมนุษย์ที่มีความอยากได้อยากมีแต่รายได้ที่แตกต่างทำให้ไม่สามารถทำให้เหมือนกันหมดได้จึงต้องทำให้คนพอเพียงเพื่อลดปัญหา ถือเป็นหน้าที่ของรัฐที่จะทำให้เกิดความสมดุลระหว่างประชาชนกับรัฐ อย่าให้รัฐเป็นผู้กำหนดเพียงอย่างเดียวโดยไม่ให้ประชาขนมีส่วนร่วม ทุกอย่างเมื่อมีคนชนะคนแพ้ก็มีเกิดความขัดแย้ง วันนี้ทุกกิจกรรมต้องมีโรดแม็ปในการเดินหน้าเหมือนที่รัฐบาลวางยุทธศาสตร์ชาติ 20 ปี ดังนั้นทุกรัฐบาลควรเดินหน้าตามกรอบที่วางไว้ แต่ไม่สามารถไปบังคับหรือล็อกใครได้เพราะเราเป็นประชาธิปไตย แต่ความขัดแย้งทุกอย่างบนโลกต้องแก้ด้วยการเจรจา พูดคุย ขจัดความขัดแย้งด้วยความสันติหวังว่าทุกประเทศจะเข้าใจบทบาทของรัฐบาลและประเทศไทยที่ต้องการสร้างความสงบ สันติ และสร้างศักดิ์ศรีความเป็นมนุษย์ให้เท่าเทียมกัน,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงกรณีที่นายกฯมีนโยบายแบ่งเบางานของรองนายกรัฐมนตรี ให้รัฐมนตรีแต่ละกระทรวงรับผิดชอบงานมากขึ้นว่า ตั้งแต่ปีใหม่จะเฉลี่ยงานต่างๆ ให้อยู่ในความรับผิดชอบของรัฐมนตรีมากขึ้น รองนายกฯจะทำหน้าที่กำกับดูการขับเคลื่อนมากกว่า ที่ผ่านมาจะลงไปดำเนินการเองใน 7 ด้าน เวลานี้ปรับใหม่ยังเหลือ 7 ด้านแต่จะไม่หนักเหมือนเดิม คือ 1.กำกับกระทรวง 2.เป็นประธานคณะกรรมการต่างๆ ตามที่นายกฯมอบหมาย 3.กำกับดูแลหน่วยงานต่างๆ 4.ประธานคณะกรรมการขับเคลื่อนเรื่องต่างๆ 5.การเดินหน้าตามยุทธศาสตร์เฉพาะด้าน เช่น แก้ไขปัญหาประมงผิดกฎหมาย 6.ดูแลพื้นที่กลุ่มจังหวัด และ 7.กำกับงานด้านต่างๆ เช่น เศรษฐกิจ ความมั่นคง กฎหมาย นับจากนี้นายกฯจะมอบหมายงานเหล่านี้ให้อยู่ในความรับผิดชอบของรัฐมนตรีเจ้ากระทรวงมากขึ้น,นายวิษณุกล่าวว่า ไม่ใช่การลดอำนาจของรองนายกฯ ไม่มีการเปลี่ยนแปลงใดๆ เพียงแต่ต้องการให้กระทรวงได้รับผิดชอบงานของตัวเอง เพราะ 2 ปีที่ผ่านมารัฐบาลขับเคลื่อนงานโดยรองนายกฯ แต่นับจากนี้ได้ถ่ายโอนงานให้แก่รัฐมนตรี เช่น การแก้ไขปัญหาประมงผิดกฎหมาย ซึ่ง พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม รับผิดชอบให้อยู่ในความดูแลของ พล.อ.ฉัตรชัย สาริกัลยะ รมว.เกษตรและสหกรณ์ เป็นประธาน และมีหน่วยงานที่เกี่ยวข้องเข้ามาช่วยกันดูแล การแก้ไขปัญหาการบินพลเรือน จะให้ รมว.คมนาคม เป็นประธาน มีรัฐมนตรีกระทรวงอื่นเป็นคณะกรรมการ,นายวิษณุ กล่าวต่อว่า ส่วนการใช้มาตรา 44 ในช่วงนี้ของหัวหน้า คสช.นั้น การจะใช้มาตรา44 ก็ต่อเมื่อ คสช.เห็นชอบให้ใช้ คำสั่งที่ออกมาช่วงนี้บางทีมีการเสนอมาตั้งนานแล้ว แต่นายกฯเก็บเอาไว้ไม่อยากให้ออกมา พอถึงเวลาก็นำเข้าสู่ที่ประชุมของ คสช.ทำให้ดูมีหลายฉบับ ความจริงไม่ได้ออกมาตูมเดียวค่อยๆมา บางฉบับเตรียมจะออกเป็นเดือน ฉะนั้นที่มีการเรียกร้องกันนั้น คสช.ไม่ใจอ่อนออกให้ง่ายๆ ถือหลักจะออกต่อเมื่อมีความจำเป็นเร่งด่วน ที่ใช้กระบวนการอื่นยาก มีลักษณะปฐมพยาบาลคือแก้ปัญหาเฉพาะหน้า ประการสำคัญไม่ก่อให้เกิดภาระสำคัญยุ่งยาก,เมื่อเวลา 06.45 น. ที่กระทรวงยุติธรรม นายสุวพันธุ์ ตันยุวรรธนะ รมว.ยุติธรรม เดินทางเข้าสักการะศาลพระพรหม ด้านหน้าอาคารรัฐประศาสนภักดี (ศูนย์ราชการอาคารบี) ศูนย์ราชการเฉลิมพระเกียรติ แจ้งวัฒนะ ก่อนกลับมายังกระทรวงยุติธรรม ศูนย์ราชการอาคารเอ สักการะพระพุทธภูมิพลาภิบาลทศพลญานมุนี ทางเข้าโถงด้านหน้าห้องรับรอง ชั้น2 ของกระทรวง โดยมีผู้บริหารกระทรวงยุติธรรมและข้าราชการรอต้อนรับ จากนั้นนายสุวพันธุ์ขึ้นไปยังห้องทำงาน รมว.ยุติธรรม ชั้น 9 กระทรวงยุติธรรม ไหว้พระที่โต๊ะหมู่บูชาในห้องทำงาน และถวายพวงมาลัยรูปหล่อสมเด็จพระนเรศวรมหาราช ทรงหลั่งน้ำประกาศอิสรภาพ ด้านหลังโต๊ะทำงาน แล้วไปเป็นประธานการประชุมผู้บริหารกระทรวงยุติธรรม ครั้งที่ 13/2559 นายเกือบ 2 ชั่วโมง,จากนั้น นายสุวพันธุ์ แถลงข่าวว่า ได้มอบนโยบายการทำงานเน้นการขับเคลื่อนงานของกระทรวงยุติธรรม ทุกยุทธศาสตร์ต้องสอดคล้องกับนโยบายชาติ และแผนพัฒนาเศรษฐกิจและสังคม มุ่งเน้นให้งานเกิดสัมฤทธิผลในปี 2560 ก่อนส่งมอบงานต่อไปในปี 2561 ส่วนงานของศูนย์อำนวยการต่อต้านการทุจริตแห่งชาติ (ศอตช.) เช่น การเรียกค่าเสียหายในโครงการรับจำนำข้าว ยังคงดำเนินงานต่อไปโดยตำแหน่ง ไม่เปลี่ยนแปลง และต้องรอพล.อ.ประยุทธ์ จันทร์โอชา นายกฯและหัวหน้า คสช.ว่าจะดำเนินการอย่างไรต่อไป เพราะอาจจะมีการแบ่งงานหรือปรับเปลี่ยนงานกันอีก,เมื่อเวลา 10.00 น.ที่รัฐสภา มีการประชุมสภานิติบัญญัติแห่งชาติ (สนช.) โดยมีนายพรเพชร วิชิตชลชัย ประธาน สนช.เป็นประธานการประชุม ก่อนเข้าสู่วาระการประชุม นายพรเพชรแจ้งต่อที่ประชุมให้รับทราบว่า พล.อ.กัมปนาท รุดดิษฐ์ ได้ลาออกจากสมาชิก สนช. โดยยื่นหนังสือลาออกเมื่อวันที่ 21 ธ.ค. และให้มีผลในวันเดียวกัน ทำให้สมาชิก สนช.เหลือ 247 คน จากจำนวนกึ่งหนึ่งคือ 123 คน,พล.อ.กัมปนาท รุดดิษฐ์ อดีตสมาชิก สนช. ให้สัมภาษณ์โดยกล่าวเพียงสั้นๆถึงเหตุผลการยื่นหนังสือลาออกจากตำแหน่ง สนช.ว่า ยังบอกไม่ได้ ขอให้รอดูต่อไป
สุรชัย ค้านใช้ ม.44 ชะลอบังคับใช้ พ.ร.บ.คอมพิวเตอร์ ไล่เครือข่ายต้านซิงเกิลเกตเวย์ รวมรายชื่อประชาชนชงกระทรวงดีอี-สนช.แก้ไขหลังประกาศใช้ สตช. ฮึ่มฟันอาญาพวกปลุกระดมแฮกเกอร์ถล่มเว็บรัฐ ขณะที่ 6 องค์กรสื่อผนึกกำลังต้าน 
สุรชัย เลี้ยงบุญเลิศชัย,ซิงเกิลเกตเวย์,มาตรา 44,ข่าวหน้า1